**VEDTÆGTER FOR BLÅBJERG UDVIKLINGSRÅD**

**§ 1.** Formål og aktiviteter

Stk. 1. Blåbjerg Udviklingsråd har til opgave at skabe udvikling, samarbejde og sammenhængskraft i Blåbjergområdet, svarende til den tidligere Blåbjerg Kommune.

Her støtter det op om lokale arrangementer og koordinerer mellem lokale foreninger.

Derudover har udviklingsrådet mulighed for at uddele økonomisk støtte til projekter gennem deres pulje.

Stk. 2. Udviklingsrådet skal understøtte erhvervsudvikling, bosætning og det sociale liv på tværs.

Stk. 3. Udviklingsrådet kan være ejer af projekter på tværs af byer og lokalsamfund og kan evt. etablere ad. hoc. udvalg for fælles temaer.

Stk. 4. Udviklingsrådet er bindeled mellem området og kommunalpolitikerne. Her orienterer de lokalsamfundene omkring kommunale tiltag, mens de omvendt informerer byrådet og kommunen omkring lokalsamfundenes behov, visioner, problemstillinger og ideer. Dette gælder høringer og forhold i almindelighed.

Stk. 5. Udviklingsrådets arbejde tager udgangspunkt i den udarbejdede strategiplan for udviklingsrådets område, som løbende evalueres.

**§ 2.** Medlemskab

Stk. 1. Alle myndige borgere, bosat i udviklingsområdet, betragtes som medlemmer og har derfor stemmeret på generalforsamlingen.

**§ 3.** Udviklingsrådets ledelse.

Stk. 1. Udviklingsrådet ledes af generalforsamlingen

Stk. 2. Til at varetage det løbende arbejde mellem generalforsamlingerne vælges en bestyrelse.

**§ 4.** Generalforsamling

Stk. 1. Generalforsamlingen er udviklingsrådets højeste myndighed

Stk. 2. Ordinær generalforsamling skal afholdes én gang årligt inden udgangen af første kvartal.

Stk. 3. Bestyrelsen indkalder til generalforsamlingen ved udsendelse af dagsorden i de lokale medier med mindst 14-dages varsel. Indkaldelsen skal indeholde angivelse af tid og sted for mødets afholdelse samt dagsorden.

Stk. 4. Dagsordenen skal mindst indeholde følgende punkter:

1. Valg af dirigent
2. Valg af referent
3. Aflæggelse af beretning om udviklingsrådets virke i det forløbne år
4. Fremlæggelse af det reviderede regnskab til godkendelse
5. Godkendelse af budget
6. Indkomne forslag
7. Valg til bestyrelsen
8. Valg af 1 revisor og 1 revisorsuppleant
9. Eventuelt.

Stk. 5. Ekstraordinær generalforsamling kan afholdes, når bestyrelsen skønner det nødvendigt, eller såfremt mindst 25 stemmeberettigede skriftligt fremsætter begæring herom med angivelse af, hvilke emner/punkter der skal indgå i dagsordenen.

**§ 5.** Afstemningsregler på generalforsamlingen

Stk. 1. Afgørelser træffes ved simpelt stemmeflertal uanset antal fremmødte stemmeberettigede.

Stk. 2. De stemmeberettigede har hver 1 stemme. Der kan ikke stemmes ved fuldmagt.

Stk. 3. Skriftlig afstemning skal ske, såfremt blot en af de stemmeberettigede kræver dette.

**§ 6.** Bestyrelsen

Stk. 1. Bestyrelsen består af 8 medlemmer, repræsenterende områderne Nr. Nebel, Outrup, Henne, Stausø, Nymindegab, Lunde, Kvong og Lydum. Ved vakance supplerer bestyrelsen sig selv.

Stk. 2. Hvis bestyrelsen ikke, i tilstrækkelig grad, afspejler lokalområdets bolig-, erhvervs- og institutionsstruktur eller en passende alders- og kønsfordeling, kan en enig bestyrelse beslutte at supplere sig med op til 2 medlemmer for ét år ad gangen.

Stk. 3. Bestyrelsens medlemmer vælges for en 2-årig periode, halvdelen hvert år. Genvalg kan finde sted.

Stk. 4. Bestyrelsen konstituerer sig i umiddelbar forlængelse af generalforsamlingen med: formand, næstformand, sekretær og kasserer samt evt. FUR repræsentant (Fælles Udviklings Råd)

Stk. 5. Bestyrelsen arbejder under ansvar over for generalforsamlingen. Ved evt. afstemninger i bestyrelsen har hvert medlem én stemme.

Stk. 6. Bestyrelsen kan nedsætte ad hoc-udvalg/arbejdsgrupper, som refererer direkte til bestyrelsen.

Stk. 7. Formanden indkalder til møder i Udviklingsrådet efter behov. Her drøftes aktuelle lokale emner, og arbejdet i interessegrupperne og arbejdsgrupperne koordineres.

Stk. 8. Bestyrelsen fastsætter selv sin forretningsorden, som evalueres årligt.

**§ 7.** Økonomi

Stk. 1. Udviklingsrådets regnskabsår er kalenderåret.

Stk. 2. For udviklingsrådets forpligtigelse hæfter alene udviklingsrådets formue. Der påhviler ikke udviklingsrådets medlemmer nogen personlig hæftelse for de forpligtigelser, der påhviler udviklingsrådet.

Stk. 3. Formanden og kassereren i forening tegner Blåbjerg Udviklingsråd i økonomiske anliggender.

 **§ 8.** Vedtægtsændringer

Stk. 1. Vedtægtsændringer skal vedtages på et årsmøde af mindst 2/3 af samtlige stemmeberettigede fremmødte.

**§ 9.** Ophævelse

Stk. 1. Ophævelse af Udviklingsrådet kan ske efter de samme regler, som er gældende for vedtægtsændringer.

Stk. 2. Udviklingsrådets midler tilbageføres til kommunen.